משה מאירי

משה מאירי (נולד ב-2 באוגוסט 1944) הוא כדורגלן עבר, מאמן כדורגל ופרשן כדורגל ישראלי. מאירי מזוהה בעיקר עם אגודת מכבי "אבשלום" פתח תקווה והוא יקיר העיר פתח תקווה ויקיר מכבי ישראל.

==קריירה כשחקן==
משה מאירי נולד וגדל בפתח תקווה ובצעירותו שימש מדריך במכבי צעיר. שיחק במחלקת הנוער של מכבי פתח תקווה ובגיל 18 נפצע כששיחק בקבוצת הבוגרים. מאיר עבר שני ניתוחים ולבסוף פרש ממשחק מוקדם מהצפוי.

==קריירת אימון==
לאחר פרישתו ממשחק עבר מאירי קורס מאמנים אצל המדריך עמנואל שפר וקורס השתלמות נוסף בקבוצת נוטינגהאם פורסט. מאירי החל לאמן במחלקת הנוער של מכבי פתח תקווה וזכה להישגים רבים. באפריל 1967 זכה עם קבוצת מכבי "שמואל" פתח תקווה בגביע המדינה לנערים. לאחר מכן אימן את קבוצת הנוער של המועדון.

בינואר 1974 אימן לראשונה את קבוצת הבוגרים של מכבי פתח תקווה בליגה הלאומית, כשהחליף את משה ליטבק. לאחר חצי עונה חזר לנהל את מחלקת הנוער באגודה.

בעונת 1976–1977 החליף את מישל סרוסי כמאמן בית"ר אשדוד בליגה א' דרום, איתה סיים במקום השמיני. בעונות 1977–1979 שימש כמאמן קבוצת הנוער של הפועל פתח תקווה. בעונת 1982–1983 אימן את מכבי רמת עמידר והעפיל איתה לליגה הבכירה. בעונת 1983–1984 חזר מאירי לקבוצת הבוגרים של מכבי פתח תקווה ואימן בה שלוש עונות בליגה הלאומית. בתחילת עונת 1986–1987 חתם במכבי יבנה. ב-ינואר 1987 הוחלף על ידי אליהו עופר. את חצי העונה שנשארה, המשיך בהפועל רמת גן וסיים איתה עונה מוצלחת בצמרת ובפלייאוף העליון.

מאירי נשלח על ידי ארגון פיפ"א לטורניר יורו 1988 כחלק מצוות העוקב אחר נבחרת הולנד.

בעונת 1988–1989 חזר מאירי למכבי פתח תקווה בליגה הארצית. את העונה סיימה הקבוצה במקום השלישי. בעונה שלאחר מכן פוטר מאירי לאחר 4 מחזורים עקב אי שביעות רצון מתפקודו. בינואר חתם במכבי רמת עמידר שהייתה במאבקי תחתית. עמידר נשארה בליגה לפני סיום העונה ומאירי התכונן להמשיך עונה נוספת, אך התפטר לפני תחילת המשחקים עקב סחבת בתשלומים. מאירי דחה הצעה לחזור לרמת עמידר והצעת אימון בהפועל טבריה ונותר ללא קבוצה עד לחודש מרץ כשחתם בבית"ר נתניה עד סוף העונה וסיים במקום ה-12.

בעונת 1991–1992 חזר לאמן את הפועל רמת גן וסיים במקום העשירי בליגה הארצית. בהמשך אימן מאירי את קבוצת מכבי קריית גת בליגה א' דרום. בעונת 1993–1994 אימן את הפועל פתח תקווה בליגה הלאומית והתפטר בינואר בעקבות חילוקי דעות מקצועיים.

מאז סוף שנות ה-90 משמש מאירי כפרשן כדורגל בשידור משחקי הבונדסליגה מטעם חברת צ'רלטון.

==אימון נבחרות==
בשנת 1979 אימן מאירי את נבחרת הנוער ובהמשך אימן את נבחרת הילדים של ישראל עד גיל 13 במסע לאליפות העולם בארגנטינה.

==חיים אישיים==
מאירי נשוי לפנינה ואב לשלושה, אלעד, ישראלה, עורכת דין, ומורן, עורך דין במקצועו וחבר הנהלה והוועדה המקצועית של ההתאחדות לכדורגל. בעבר שימש מאירי כחבר הנהלת קופת חולים מאוחדת. בשנת 2017 קיבל את אות "יקיר העיר פתח תקווה" ובשנת 2019 קיבל את עיטור "יקיר מכבי ישראל".

==קישורים חיצוניים==
* [http://petah-tikva.rishonim.org.il/colonystory/people/founderpage/?itemId=57219 משה מאירי], באתר מוזיאון ראשונים לתולדות פתח תקווה
* [http://jpress.org.il/Olive/APA/NLI_heb/SharedView.Article.aspx?href=MAR%2F1985%2F09%2F08&id=Ar03800&sk=E73973BA תמונת סגל מכבי פתח תקווה], מעריב 8 בספטמבר 1985
* [https://www.youtube.com/watch?v=pBZXr-wOoz4 משה מאירי חוגג 70 עם שחקני מכבי פתח תקווה בשנות השמונים], בערוץ youtube
* [https://www.melabes.co.il/sports/66 משה מאירי: "אין לי ביקורת על העניין המקצועי בארץ כמו על הקטע הניהולי"], באתר "מלאבס"

==הערות שוליים==

קטגוריה:כדורגלנים ישראלים
קטגוריה:קשרי כדורגל ישראלים
קטגוריה:כדורגלני מכבי פתח תקווה
קטגוריה:מאמני כדורגל ישראלים
קטגוריה:מאמני מכבי פתח תקווה
קטגוריה:מאמני מכבי רמת עמידר
קטגוריה:מאמני בית"ר נתניה
קטגוריה:מאמני מכבי יבנה
קטגוריה:מאמני הפועל רמת גן
קטגוריה:מאמני מכבי קריית גת
קטגוריה:מאמני הפועל פתח תקווה
קטגוריה:פרשני כדורגל ישראלים
קטגוריה:יקירי פתח תקווה
קטגוריה:פתח תקווה: כדורגלנים
קטגוריה:ישראלים שנולדו ב-1944